64.		Návrh na vykonanie exekúcie (§ 48 a nasl. EP)
Regionálny úrad verejného zdravotníctva so sídlom v Trnave
Bajzova u. č. 17, 917 01 Trnava
JUDr. Jaroslav Horváth, súdny exekútor
Exekútorský úrad
Ul. Republiky č. 30, 917 01 Trnava
Č. j.: A/2023/01420 
V Trnave dňa 26. 6. 2023
Vec:		Návrh na vykonanie exekúcie podľa § 48 a nasl. zákona č. 233/1995 Z. z . o súdnych exekútorov a exekučnej činnosti v znení neskorších predpisov
Oprávnený: Slovenská republika, Regionálny úrad verejného zdravotníctva so sídlom v Trnave, Bajzova ul. č. 17, 917 01 Trnava zriadený podľa zákona č. 126/2006 Z. z. o verejnom zdravotníctve a o zmene a doplnení niektorých zákonov ako štátna rozpočtová organizácia zastúpená: MUDr. Petrom Gomolom, regionálnym hygienikom, IČO: 15336517, DIČ: 202065998, bankové spojenie: Štátna pokladnica, č. účtu ..........................................................
Povinný: EKOSPOL, spol. s r.o. sídlo: Kamenná cesta č. 87, 917 01 Trnava zapísaná v obchodnom registri Okresného súdu Trnava, oddiel: Sro, vložka č.: 14013/L zastúpená: štatutárnym orgánom Martinom Tarabom, konateľom spoločnosti, bytom: Čajakova ul. č. 567/8, 917 01 Trnava, IČO: 36409651, DIČ: 2020469883
Vykonanie exekúcie o zaplatenie sumy 664 € s príslušenstvom
Rozhodnutím Regionálneho úradu verejného zdravotníctva so sídlom v Trnave č. j.: A/2022/0564/FV zo dňa 7. 10. 2022, bola povinnému uložená povinnosť zaplatiť oprávnenému pokutu vo výške 664 € (slovom šesťstošesťdesiatštyri eur). Rozhodnutie nadobudlo právoplatnosť a vykonateľnosť dňa 27. 10. 2022. 
Vzhľadom na to, že povinný do dnešného dňa dobrovoľne nesplnil svoju povinnosť uloženú mu právoplatným a vykonateľným rozhodnutím, oprávnený navrhuje vykonať
exekúciu
niektorým zo spôsobov uvedených v § 63 zákona č. 233/1995 Z. z. o súdnych exekútoroch a exekučnej činnosti v znení neskorších predpisov takto:
V prospech oprávneného na jeho účet č.: ...................................... v Štátnej pokladnici povinný uhradí
–	istinu vo výške 664 €,
–	trovy exekúcie, ktoré vzniknú s podaním tohto návrhu.
Zároveň dáva oprávnený návrh na zriadenie exekučného záložného práva na nehnuteľný majetok povinného a súhlasí s tým, že súdny exekútor môže túto pohľadávku uspokojiť aj predajom nehnuteľností, ktoré vlastní.
MUDr. Peter Gomola
riaditeľ
Prílohy:
1.	Exekučný titul – Rozhodnutie č. j.: A/2022/0654/FV zo dňa 7. 10. 2022 s vyznačenou právoplatnosťou a vykonateľnosťou – 2 x originál
2.	Výpis z obchodného registra o povinnom – 2 x
Poznámka
Návrh na výkon exekúcie podáva oprávnený (platí dispozičná zásada). Návrh musí obsahovať náležitosti podľa § 48 ods. 3 Exekučného poriadku. Exekútor, ktorému bol návrh doručený, ho spolu s exekučným titulom (rozhodnutím) najneskôr do 15 dní predloží súdu a požiada ho o udelenie poverenia na vykonanie exekúcie.
Súd najneskôr do 15 dní od doručenia žiadosti písomne poverí exekútora jej vykonaním. O vykonaní exekúcie oprávnený a exekútor uzavrú písomnú zmluvu. Spôsob vykonania exekúcie určí exekútor, ak zákon neustanovuje inak. Exekútor môže vykonať exekúciu aj niekoľkými spôsobmi.
Výkon rozhodnutia predpokladá, že vopred bola formou rozhodnutia určená povinnosť niečo dať, niečo konať, niečoho sa zdržať alebo niečo strpieť. Zákonným predpokladom na nariadenie výkonu rozhodnutia je existencia titulu na výkon rozhodnutia (exekučný titul). Bez neho nemožno výkon rozhodnutia ani nariadiť, ani uskutočniť. 
Exekučným titulom môžu byť:
•	právoplatné a vykonateľné rozhodnutia,
•	zmier schválený správnym orgánom,
•	výkaz nedoplatkov zostavený správnym orgánom,
•	dohoda.
V § 71 ods. 3 zákona o správnom konaní je ustanovená trojročná hmotnoprávna lehota, v ktorej sa musí rozhodnutie nariadiť. Táto lehota má prekluzívny charakter. Jej uplynutím právo na vykonanie rozhodnutia zaniká. Začiatok plynutia tejto lehoty je viazaný na uplynutie lehoty určenej na splnenie uloženej povinnosti.
Výkon rozhodnutia môžu uskutočňovať len správne orgány podľa správneho poriadku alebo exekútori podľa Exekučného poriadku.
Exekučné konanie sa začína na návrh a začína dňom, v ktorom bol exekútorovi doručený návrh na vykonanie exekúcie. Účastníci exekučného konania, ktorými sú oprávnený a povinný, sa v konaní riadia ustanoveniami zákona č. 233/1995 Z. z. o súdnych exekútoroch a exekučnej činnosti v znení neskorších predpisov.